**Formandsberetning 2019**

Velkommen til Trykkefrihedsselskabets generalforsamling.

Det er en fast påregnelig opgave som formand for en forening, at der skal aflægges beretning for Generalforsamlingen, men i vores forening kan man med en hvis ret sige, at det nok også er en af de eneste påregnelige opgaver.

Hvis det var nogen, der sidste år på denne tid havde sagt til mig, at jeg ville stå her i dag og sige, at islam ikke længere udgør den største trussel mod vores ytringsfrihed – så ville jeg have rystet på hovedet: Islam har siden Trykkefrihedsselskabets stiftelse for snart 15 år siden udgjort et konstant og vedvarende pres mod det frie ord.

Det gør islam stadig. Der er intet, der tyder på, at presset fra fredens religion er aftagende, hvilket der er en hvis indbygget logik i al den stund, at det jo ligger som en grundpræmis i islam at afvise det sekulære samfund og de frihedsrettigheder vores samfund hviler på.

Det nye og foruroligende er, at vi i løbet af det seneste år har måttet konstatere, at islam er blevet overhalet inden om af vores egne politikere. For tiden er det dem, der udgør den største trussel mod Det Frie Ord i Danmark.

Vi så allerede i 2016 de første sprækker i dæmningen, da Folketinget vedtog Imamloven. Den rummer et forbud mod ytringer, som ”udtrykkeligt billiger strafbare handlinger som led i religiøs oplæring.” Forbuddet var rettet mod imamers indoktrinering, men det rammer i princippet også folkekirkepræster og andre religiøse forkyndere og er de facto en begrænsning af ytringsfriheden.

I året, der er gået er de første sprækker i blevet til alvorlige brud – for nu at blive i dæmnings-metaforen:

I december tiltrådte regeringen FNs Migrationspagt, og forpligtede sig dermed til at blande sig i, hvordan medierne vinkler deres rapportering om migrantstrømmen og tage mediestøtten fra dem, der skriver negativt om migration.

Og for få dage siden vedtog Folketinget så en ny påvirkningslov, der er så indgribende, at vi i Trykkefrihedsselskabet har kaldt den for det største angreb på ytringsfriheden siden censuren under besættelsen. Den nye lov kriminaliserer fuldstændig lovlige ytringer, som f.eks. modstand mod NATO, hvis ytringerne skønnes at være fremsat i samarbejde med en fremmed efterretningstjeneste.

En helt grotesk lov, som kun SF, Enhedslisten og Alternativet stemte imod.

Senest – og måske mest uhyggeligt – er Socialtilsynets påtænkte afgørelse om at inddrage Jaleh Tavakolis plejetilladelse til familiens 8-årige plejedatter, som Jaleh og hendes mand har været mor og far for, siden hun var bare 2 dage gammel.

Socialtilsynet baserer udelukkende sin påtænkte afgørelse på Jalehs deltagelse i samfundsdebatten og på, at hun er blevet sigtet (ikke tiltalt eller dømt) for at have delt en henrettelsesvideo på Facebook. Intet sted i Socialtilsynets agterskrivelse finder man en vurdering af de kriterier, som er allermest relevante, nemlig om Jahle Tavakoli og hendes mand kan skabe trygge og kærlige rammer og en stabil voksenkontakt for deres plejedatter.

Vi står altså her i en situation, hvor en offentlig myndighed straffer ikke bare barnet, men en hel familie, for plejemoderens demokratiske ret til at deltage i den offentlige debat med helt legale synspunkter. Samtidig sender Socialtilsynet en utvetydig besked til danskerne om, at man ikke kan være plejeforælder og samtidig bevare sin ytringsfrihed.

Det er nærmest ubegribeligt, at det kan ske i en retsstat – og lige så ubegribeligt, at det kun har været Trykkefrihedsselskabet, der har været ude og påpege dette myndighedsangreb på ytringsfriheden. Man skulle ellers tro, at politikere, meningsdannere og interesseorganisationer ville stå i kø for at bakke op om ytringsfriheden og fordømme Socialtilsynets ageren, men vi har desværre været de eneste, når man ser bort fra pressen, der i denne sag har vist opmuntrende takter.

Og det er desværre ikke et enkeltstående tilfælde, for vi har i bestyrelsen måttet konstatere, at vi i det forgangne år ofte har stået alene, når ytringsfriheden skulle forsvares;

Det var kun Trykkefrihedsselskabet, der anfægtede Migrationspagtens angreb på presse- og ytringsfriheden. Alligevel lykkedes det os at gå nærmest viralt med vores budskab ikke mindst i kraft af Torben Mark Pedersens geniale kommenterede oversigt over migrationspagtens tekst.

Selvom mange med rette har kritiseret den nye påvirkningslov, så har vi i Trykkefrihedsselskabet været helt i front med vores offensive kampagne mod loven. En kampagne, der tilsyneladende havde så stor gennemslagskraft, at Justitsministeren følte sig tvunget til at kommentere på den kritik, som Trykkefrihedsselskabet fremsatte i en kronik i Jyllands Posten.

Og netop de mere målrettede og intensive kampagner, hvor vi nærmest rydder vores hjemmeside og vi i bestyrelsen i en periode helliger os en vigtig enkeltsag, er en ny måde at arbejde på, som vi har fået gode erfaringer med det seneste år og som vi vil arbejde videre med at udvikle.

Kampagner har den fordel, at de øger Trykkefrihedsselskabets chancer for at trænge igennem i den offentlige debat med vores synspunkter – og samtidig gør det muligt for os selv over kort tid at oparbejde en indgående viden om et bestemt emne, hvilket igen øger vores slagkraft i debatten.

Vi har i årets løb kørt kampagner på tre sager:
til regeringens tilslutning til FNs migrationspagt,
til Folketingets vedtagelse af påvirkningsloven
og til Tommy Robinson-sagen.

Tommy Robinson-sagen viste sig at blive den sag, der udviklede sig mest året igennem, og som fortsætter med at udvikle sig: Det gælder både den summariske retssag mod ham og fængslingen af ham for at livestreame foran retsbygningen i Leeds, og det gælder hans eksponering af de britiske mainstreammediers fake news-kampagner mod ham.

Tommy Robinson er på en gang symbolet på ytringsfrihedens elendige tilstand i England og på det enorme skel der er mellem den britiske arbejderklasse, der må leve med konsekvenserne af den massive muslimske indvandring i England – og The Chattering Classes – det snakkende mellemlag – der insisterer på at England skal være et multikulturelt samfund.

Også i Tommy Robinson-sagen har vi stået alene med vores forsvar for ytringsfriheden – både hans egen ytringsfrihed, men også de mange tilhængere, der følger ham. Og det har været overraskende at møde så megen modstand i denne sag fra andre, som ellers hævder at ville forsvare det frie ord.

Men vi har stået meget stærkt takket være den store baggrundsviden, der i forvejen var i bestyrelsen om Tommy Robinson – ikke mindst i kraft af Michael Pihl, som jeg ikke tøver med at udnævne til den, der ved mest om Tommy Robinson i Danmark.

Vi er naturligvis gået all in opbakningen til Tommy Robinson: Tania Groth fra bestyrelsen og jeg selv deltog i maj i hans Day for Freedom ytringsfriheds-demonstration i London, og i februar mødtes vi med ham i Luton for at spørge ham om han vil komme til København og modtage Sappho-prisen.

Det ville han gerne, og jeg er meget glad for kunne fortælle Generalforsamlingen som de første, at årets Sappho pris 2019 går til Tommy Robinson. Den traditionelle overrækkelses-ceremoni med taler og festlighed finder sted lørdag den 14. september i Landstingssalen på Christiansborg, så sæt allerede nu kryds i kalenderen.

Et andet nyt og meget vigtigt tiltag er vores ugentlige klummer om ytringsfrihed i Den Korte Avis og på 24Nyt:

Jeg skriver som formand for Trykkefrihedsselskabet hver uge indlæg i Den Korte Avis, og Michael Pihl, Torben Mark Pedersen, Kirsten Valeur og jeg selv skiftes til at skrive ugentlige indlæg til vores egen klumme på 24Nyt, der hedder ”Ordet er frit – er ordet Frit?”

Indlæggene sikrer, at vi i bestyrelsen er konstant opdaterede på, hvad der rører sig på ytringsfrihedsfronten – både i og uden for Danmark. Samtidig giver vores mange artikler og debatindlæg en lidt skarpere ytringsfrihedskant til trykkefrihed.dk, hvor alle indlæg efterfølgende publiceres.

Trykkefrihed.dk er nemlig også blevet ændret i året, der er gået. Fra at være et nettidsskrift med et lidt bredere perspektiv, har vi strammet fokus, så det nu udelukkende er artikler og indlæg om ytringsfrihed, der finder vej til hjemmesiden. Det har vi gjort ud fra den overordnede betragtning, at vores hjemmeside udelukkende skal afspejle vores formål og stå helt skarpt som Trykkefrihedsselskabets vindue mod verden:

Ud over vores – og andres – indlæg om aktuelle ytringsfrihedstemaer, har vi også produceret flere små film om livets gang i Trykkefrihedsselskabet, ligesom vi mere systematisk er begyndt at optage videoer fra vores debatarrangementer, som efterfølgende kan ses på trykkefrihed.dk. Og når jeg siger, at ”vi” har filmet – så mener jeg faktisk Anders Johnsen, der troligt har stillet sit udstyr op og filmet vores møder. Det er vi meget glade og taknemmelige for. Anders Johnsen stiller i øvrigt også op til bestyrelsen i dag.

Vi har også fået etableret en engelsksproget udgave af hjemmesiden, som man kan gå ind og se ved at klikke på det lille britiske flag i øverste højre hjørne på forsiden.

Vi har længe savnet en engelsksproget side, for med de mange internationale kontakter og gæster som Trykkefrihedsselskabet har og får, er det afgørende, at vi også kan præsentere os selv ud over landets grænser.

Etableringen af den engelske side har haft den sidegevinst, at vi har kunnet samle alle de fantastiske videoer af vores internationale oplægsholdere og deres taler ét sted.

Det er faktisk imponerende syn at se alle de store, internationale personligheder, der har gæstet os gennem årene: Mark Steyn, Douglas Murray, Roger Scruton, Peter Hitchens, Hamed Abdel-Samad og Henryk Broder – er blot nogle af de videoer, vi nu har samlet på vores nye, engelske side. Jeg kan varmt anbefale jer at gå ind og fordybe jer i de begavede talere, vi har haft fornøjelsen af at invitere.

Og så må jeg i den forbindelse heller ikke glemme at takke Tania Groth fra bestyrelsen, som laver et stort arbejde med at oversætte de ofte lange artikler til engelsk, som også kan findes på siden, og som afspejler Trykkefrihedsselskabets aktuelle indsatsområder.

----

Selvom jeg allerede har talt længe, er jeg endnu ikke kommet frem til alle de arrangementer vi også har afviklet i år – og det skyldes de nye tider i Trykkefrihedsselskabet.

Sidste år modtog vi en kæmpe gave i form af en arv fra Jørgen Møller, der testamenterede hele sin formue til Trykkefrihedsselskabet. Hvor meget, der falder i arv er endnu ikke endeligt opgjort, og meget tyder på, at vi må leve i uvished længe endnu.

I sommer modtog vi den nedslående besked, at SKAT ikke ville fritage Trykkefrihedsselskabet for boafgift på grund af en overset og aldrig brugt bestemmelse i vores vedtægter om, at nye medlemmer skulle godkendes af bestyrelsen.

Vedtægten blev ændret og bragt i overensstemmelse med virkeligheden i selskabet, der aldrig har haft nye medlemmer til optagelse i bestyrelsen, og Kirsten Valeur og jeg har påklaget SKATs afgørelse til Skatteankestyrelsen, men styrelsens afgørelse har lange udsigter. Faktisk har vi fået at vide, at vi først kan forvente en afgørelse i juli 2020!

Det er dog for ganske nylig lykkedes os at få udbetalt et a conto beløb på 2 mio. kr. af boet. Udbetalingen kom langt senere end forventet. Vi var blevet stillet i udsigt, at arven ville kunne komme til udbetaling i efteråret, hvilket vi, nok lidt naivt, indrettede os i tillid til:

Vi påbegyndte derfor omkalfatringen af hjemmesiden, indkøbte et videokamera, afholdt fin reception for Katrine Winkel Holm og genindførte at lade et pengebeløb på 20.000 kroner følge med Sappho-prisen.

Hertil kom at vi tabte retssagen mod Dansk Journalistforbund, der havde sagsøgt os for at krænke en tegners ophavsret ved at bruge en karrikaturtegning af Katrine Winkel Holm i en artikel. Det kostede selskabet 12.000 kr. i erstatning.

Endelig blev vores deltagelse i årets Folkemøde på Bornholmen meget bekostelig affære. Over 38.000 kr. stod vores deltagelse og debatarrangement på Folkemødet os i, og langt den største udgift – hele 27.000 kr. – blev udgjort af leje af Brandstationens mødetelt til vores arrangement.

Det er alt for dyrt, også selvom vi fik god omtale på dr.dk. Faktisk tangerer det optrækkeri, og derfor har vi også besluttet ikke at leje telt og afholde debatarrrangement på Folkemødet i år. Vi vil stadig være til stede, og vi er i fuld gang med at planlægge, hvordan vi fortsat kan markere Trykkefrihedsselskabet og kampen for Det Frie Ord på Folkemødet, men det bliver på lavbudget.

Hvis vi fremover skal afholde debatarrangementer på Folkemødet kræver det enten, at teltlejen sættes betragteligt ned, eller at vi har en så spektakulær gæst eller sag, at det kan begrunde en så voldsom udskrivning. Ingen af delene ligger lige for indtil videre.

Alt dette medførte, at vi kom ud af 2018 med et underskud på godt 86.000 kr. hvilket ville have været ubærligt, hvis ikke vi nu har kunnet dække det ind ved hjælp af den a conto udbetaling på arven, som vi nu har modtaget.

I den forbindelse er det vigtigt at understrege, at det på ingen måde er hensigten at rutte med arven. Tværtimod har vi i bestyrelsen vedtaget den principbeslutning, at holde formuen adskilt fra den daglige drift således, at arven primært anvendes til aflønning af formand samt til helt ekstraordinære tiltag, og lade vores kontingentindbetalinger og donationer finansiere den daglige drift.

På det konstituerende møde i bestyrelsen vil formandskabet fremlægge et forslag til forretningsorden, som nærmere vil fastlægge reglerne for bestyrelsens anvendelse af selskabets midler ud fra denne overordnede prioritering.

Underskuddet er så absolut den eneste sorte sky på et ellers solrigt og fremgangsrigt år for Trykkefrihedsselskabet: Vi har oplevet en hidtil uset medlemsfremgang: vi har fået over 100 nye indmeldelser i 2018, hvilket er en medlemsfremgang på over 10%.

Derudover har vi vanen tro afholdt en række arrangementer, der alle afspejler aktuelle temaer i ytringsfrihedsdebatten:

Vi har afholdt debatarrangementer om

Milton og den tidlige kamp for ytringsfriheden,

Marie Krarup og Rasmus Jarlov har debatteret Rusland og risikoen for en ny, kold krig,

Vi har haft paneldebat om Tommy Robinson-sagen på Christiansborg,

og på Folkemødet debatterede vi med Naser Khader, Pernille Vermund og Martin Henriksen om, hvordan vi bekæmper den stigende islamisering uden at give køb på vores frihedsrettigheder.

Og så gik årets Sappho-pris til Douglas Murray - den britiske debattør og forfatter til bogen The Strange Death of Europe, der samtidig udkom på dansk.

Alt i alt har det været et både travlt og fremgangsrigt år for Trykkefrihedsselskabet: Trods nye udfordringer og trusler mod det frie ord fra kanter, hvor vi ikke havde ventet det, har vi haft overblik og overskud til at imødegå både nye og gamle trusler.

Det har kun kunnet lade sig gøre, fordi vi har en hårdtarbejdende og ikke mindst ubange bestyrelse, der er grundlæggende enige om, at vi skal sætte ind, når der er brug for os uden hensyn til, om vi sætter en hvis legemsdel i klaskehøjde eller om vi gør os til talspersoner for et politisk ukorrekt standpunkt.

Jeg vil derfor benytte lejligheden til at takke mine uforlignelige krigskammerater i Trykkefrihedsselskabets bestyrelse for et fantastisk godt samarbejde og mange gode grin i året, der er gået. Der er ingen, der siger, at kampen for Det Frie Ord ikke kan tages dybt alvorligt og med godt humør på én gang, og jeg ser frem til endnu flere oplevelser med den nye bestyrelse i året, der kommer.

Derfor er det også en glæde for mig at konstatere, at både Marianne Horsebøg og Torben Mark Pedersen genopstiller til bestyrelsen. Og så har I nok bemærket, at Kit Louise Strand er vendt tilbage fra New York – hun stiller også op til bestyrelsen. Det er vi meget glade for.

Jonas Christensen genopstiller ikke af tidsmæssige grunde. Det er simpelthen en for stor belastning for et bestyrelsesmedlem, der i forvejen har fuldtidsarbejde, at skulle rejse frem og tilbage mellem Jylland og København i forbindelse med bestyrelsesmøder og arrangementer. Det må vi bare erkende.

Jeg vil gerne takke Jonas for hans indsats i bestyrelsen.

Der skal også lyde en stor tak til vores trofaste hjælpere, der altid stiller op med stort overskud for at hjælpe os med de mange praktiske opgaver, der er i forbindelse med vores arrangementer. Tusind tak til jer alle – vi kan slet ikke undvære jer.

Vi skyder nu et nyt år i gang i Trykkfrihedsselskabet, og som alle foregående år kan vi sige, at vi ikke aner, hvad det vil bringe, men at sandsynligheden taler for, at det nok kommer til at overgå vores vildeste forestillinger. For sådan er det: man tror lige, at man har set det hele – og så sker der pludselig noget vildt.

Under alle omstændigheder er vi klar til, hvad der måtte komme.